Gru-ongeluk met trok eis vier lewensDie motor is in twee geskeur. (Foto: Verskaf) Vier mense is Sondagaand in Mpumalanga dood nadat hul motor onder ŉ vragmotor wat in die teenoorgestelde rigting gery het, beland het. Die motor is in twee geskeur. Hoewel ŉ ondersoek na die ongeluk van stapel gestuur is, blyk dit dat die motor na bewering teen ŉ hoë spoed beweeg het ten tyde van die ongeluk. Moeti Mmusi, woordvoerder van die provinsiale departement van gemeenskapsveiligheid, sê die gru-ongeluk het op die R40 tussen Acornhoek en Bosbokrand gebeur. Die voorval het die lewens van al die insittendes in die motor geëis, terwyl die vragmotorbestuurder ongedeerd daarvan afgekom het. Volgens Mmusi het die bestuurder van die motor beheer oor die motor verloor terwyl hy in die baan van die aankomende verkeer gery en met die vragmotor gebots het. “Die sedan was uitmekaar geskeur nadat die vragmotor daaroor gery het,” sê hy. “Noodpersoneel op die toneel kon niks vir die insittendes doen nie en hulle is op die toneel dood verklaar. Kake van die lewe is gebruik om die liggame uit die motor te bevry.” Plaaslike owerhede was op die toneel en ondersoek die saak verder. Vusi Shongwe, LUR vir gemeenskapsveiligheid in Mpumalanga, het padgebruikers gemaan om versigtiger te bestuur. “Laat ons almal saamspan om die bloedbad wat daagliks op ons paaie voorkom, stop te sit,” sê hy. “Dit is onstellend dat soveel mense se lewens op die pad verloor word, en dit moet nou end kry.”